自誨
作者：白居易
朝代：唐

paragraphs: 樂天樂天，來與汝言。
汝宜拳拳，終身行焉。
物有萬類，錮人如鎖。
事有萬感，爇人如火。
萬類遰來，鏁汝形骸。
使汝未老，形枯如柴。
萬感遰至，火汝心懷。
使汝未死，心化爲灰。
樂天樂天，可不大哀。
汝胡不懲往而念來，人生百歲七十稀，設使與汝七十期。
汝今年已四十四，却後二十六年能幾時。
汝不思二十五六年來事，疾速倏忽如一寐。
往日來日皆瞥然，胡爲自苦於其間。
樂天樂天，可不大哀。
而今而後，汝宜飢而食，渴而飲。
晝而興，夜而寢。
無浪喜，無妄憂。
病則臥，死則休。
此中是汝家，此中是汝鄉。
汝何捨此而去，自取其遑遑。
遑遑兮欲安往哉，樂天樂天歸去來。